
חקיקה שאוזכרה: 

חוק חניה לנכים, תשנ"ד-1993: סע'  1, 1 א'
חוק כלי היריה, תש"ט-1949
מיני-רציו:
* העותר הסתמך על כך שבמשך שנים ניתן לו תו נכה בשל תסמונת האספרגר ולא בשל מגבלת תנועה. בנסיבות, משלא הראתה המשיבה כי חל שינוי כלשהו במדיניות שלה, לא סופק הסבר סביר בדבר השוני במצב מאז קיבל העותר לראשונה תו נכה, וכן לא היה שינוי חקיקתי, על המשיבה להנפיק לו תו נכה.

* משפט מינהלי – החלטות – סבירותן
.

עתירה מנהלית במסגרתה ביקש העותר להורות למשיבה להנפיק לו תו נכה.

.

בית המשפט לעניינים מנהליים קיבל את העתירה ופסק:

בימ"ש מנהלי יבחן בהליך המתקיים בפניו את החלטת הרשות עפ"י עילות הביקורת השיפוטית ואין הוא משמש ערכאה המחליטה במקום הרשות המנהלית. כל עוד החלטת הרשות אינה חורגת ממתחם הסבירות, לא יתערב ביהמ"ש בהחלטה. מקום שהפעילה הרשות מומחים מטעמה, לא ישים עצמו ביהמ"ש מומחה, ודאי שלא ימנה מומחה תחתיו כדי להכריע לגופה של המחלוקת המקצועית. במקרה דנן, אין סיבה להתערב בשיקול דעתו המקצועי של הרופא מטעם המשיבה. עם זאת, במקרה דנן הרשות איננה יודעת להסביר מכוח מה והאם שונו הנוהלים או הקריטריונים שהיו נהוגים אצלה עת קיבל העותר לראשונה תו נכה. העותר הסתמך על כך שבמשך שנים ניתן לו תו נכה, על בסיס נכות נפשית ולא בשל מגבלת תנועה. הקשיים העומדים בפני העותר בשל תסמונת האספרגר לא השתנו עם השנים. בנסיבות, משלא הראתה המשיבה כי חל שינוי כלשהו במדיניות שלה ולא סופק הסבר סביר בדבר השוני במצב, וכן לא היה שינוי חקיקתי הרלבנטי לענייניו, אזי אינטרס ההסתמכות של העותר גובר.

	פסק דין




1.
לפני עתירה מנהלית שהגיש העותר עוד בחודש אפריל 2021 ובמסגרתה ביקש להורות למשיבה להנפיק לו תו נכה.
2.
העותר נכה בדרגת נכות של 100% לצמיתות לפי המוסד לביטוח לאומי.
אין חולק על כך, שאינו סובל מבעיית הליכה או מגבלת תנועה. הוא הוכר כנכה כיוון שהוא בעל תסמונת אספרגר. במועד הגשת העתירה היה העותר חייל מתנדב בצה"ל.
3.
לעותר הונפק תו חניה לנכה עוד בשנת 2011. התו חודש על ידי המשיבה אחת לשנתיים.
4.
תוקפו של התו עמד לפוג ביום 3.9.20 והוא ביקש בחודש אוגוסט 2020 לחדש את התו, כפי שעשה אחת לשנתיים.
זו הפעם סירב משרד התחבורה לחדש את תו הנכה ודרש מסמכים רפואיים הרלוונטיים לבקשה (נספח עט/3 לעתירה).
5.
ב"כ העותר השיב למשרד התחבורה, כי תו נכה לעותר ניתן על סמך העובדה שהוא נכה 100% לצמיתות כפי שנקבע על ידי המל"ל ואין דרך לשיפור במצבו.
לא ברור אילו מסמכים רפואיים מבוקש למסור, ואם חל שינוי במדיניות המשרד לעניין זכאות העותר לחידוש תו הנכה, יש למסור לב"כ העותר את הקריטריונים החדשים לזכאות. ככל שאין קריטריונים חדשים, יש לחדש את התו לאלתר זאת עוד מיום 3.9.20 שכן בינתיים נרשמו לחבותו של הנכה מספר דוחות חניה סמוך לביתו.
בהמשך התכתובת בין הצדדים התברר כי המשיבה רוצה מסמכים רפואיים המתייחסים ליכולת תנועה. 
ב"כ העותר הבהיר, כי הנכות שעל בסיסה ניתן התו עד כה היא על בסיס נכות נפשית בשיעור 100% לצמיתות.
העותר  מסר למשיבה מסמך רפואי של פסיכיאטר מומחה מיום 29.12.20 ממנו עלה, כי מומלץ להמשיך ולאשר קבלת תו נכה לעותר בשל הקושי שלו להתמודד עם שינויים ותסכולים.
בסופו של דבר, נשלח מכתב ביום 8.3.21 (עט/6) לעותר ממנו עלה, כי לא נמצא שהתנועה בדרכים ללא רכב מחמירה את המצב הרפואי של הפונה.
תו הרכב לא הונפק ולפיכך הוגשה העתירה.
6.
לאחר הגשת העתירה נעשו מספר ניסיונות לסיים את המחלוקת בדרך מוסכמת.
בסופו של דבר, ולאחר שהעותר המציא מסמך רפואי מרופאה נוירולוגית של קופת חולים ובו נכתב, כי לפי המלצה של פסיכיאטר מטופל בתסמונת אספרגר, ידוע בקשיי הסתגלות והתמודדות עם שינויים, כתב רופא מטעם משרד התחבורה (רופא מומחה ברפואת משפחה לפי חתימתו על המסמך) ביום 18.5.22: 
"...בחנתי את הבקשה פעם נוספת ומצאת כי הבדיקה הנוירולוגית תקינה לרבות הליכה תקינה ללא הגבלה בניידות ולכן איני רואה כי קמה זכאות למתן תו נכה.
יובהר כי קשיים בהסתגלות אינם מהווים התוויה למתן תו נכה כמו גם שימוש בתחבורה ציבורית".
7.
משרד התחבורה טען, כי בקשות למתן תו נכה נבחנות לפי מתווה הקריטריונים הקבועים בחוק חנייה לנכים תשנ"ד – 1993 (להלן: "חוק חנייה לנכים").

הרופא היועץ המוסמך על ידי רשות הרישוי בחן את בקשת העותר ומצא כי אין לעותר זכאות לקבלת תו נכה.

בסעיף 1 לחוק חנייה לנכים הוגדר נכה כדלקמן::
"נכה" - עיוור, אדם אשר רופא שהוסמך לאשר נכות על פי דין אישר לגביו בכתב אחת מאלה, או אדם שניתן לגביו אישור בכתב כאמור בסעיף 1א:
(1)
שדרגת נכותו מגיעה ל-60% לפחות ותנועתו בדרכים בלי רכב עלולה לערער את מצב בריאותו;
(2)
שהוא מוגבל בהליכה וזקוק לכסא גלגלים לצורך ניידותו;
(3)
שהוא נכה הזקוק לרכב כאמצעי תנועה בגלל רגליו הנכות";
הסעיף הרלוונטי לעניינינו הוא סעיף קטן (1). כלומר דרגת הנכות צריכה להיות לפחות 60% והתנועה בדרכים בלי רכב עלולה לערער את מצב בריאותו.
סעיף 1 א' לחוק חנייה לנכים קובע , כי כאשר לא ניתן לאשר נכות על פי דין, רשאי רופא שהסמיכה רשות הרישוי לקבוע כי מתקיים באדם האמור בפסקה (1) הגדרת "נכה".
במקרה דנן, לעותר אמנם ניתן ב- 8 השנים האחרונות תו נכה מעת לעת בשל סיבות נוירולוגיות.
החומר הרפואי שצירף לבקשתו האחרונה  לא מראה כי תנועתו בדרכים ללא רכב עלולה לערער את מצב בריאותו ולכן אינו עונה על התנאים המזכים בקבלת תו נכה הקבועים בחוק.
8.
כאמור, לאחר שהוגשה תשובת המשיבה, נעשה ניסיון לסיים את המחלוקת בדרך של הסכמה אולם משקבע הרופא מטעם רשות הרישוי כי אינו מוצא לנכון לשנות את עמדתו הראשונית, התקיים דיון בעתירה ביום 19.6.22 ובמסגרתו השלימו ב"כ הצדדים את טיעוניהם.
במסגרת הדיון המלצתי למשיבה להגיע להסכמה מסוימת. משהודיעה ב"כ המשיבה כי לא מתקבלת המלצתי, אין מנוס ממתן פסק דין לגופו של עניין.
יצוין, כי בהודעה שהגישה ב"כ המשיבה לאחר הדיון ביום 6.7.22 נכתב, כי לא ניתן לראות במערכת המחשוב של המשיבה את המסמכים הרפואיים, שיעידו בשל מה ניתן לעותר תו נכה בשנים האחרונות.

תו הנכה האחרון שאושר לעותר היה מספטמבר 2017 עד ספטמבר 2020. לכן התשתית העובדתית המרכזית שעומדת בפני המשיבה בבואה לקבל החלטה לעניין הנפקת תו נכה לעותר היא המלצת הרופא המייעץ מטעמה וזה לא מצא כי יש במסמכים הרפואיים שהוצגו מטעם העותר כדי לענות על דרישות החוק למתן תו נכה.
9.
לאחר עיון בטענות הצדדים מצאתי לנכון לקבלת את העתירה ולהורות למשיב להנפיק לעותר תו נכה וזאת מהנימוקים כדלקמן:
א)
אין מחלוקת עובדתית בין הצדדים על כך, שהעותר נכה בדרגת נכות של 100% לצמיתות על בסיס נפשי ואין לו מגבלת הליכה.
למרות שאין לו מגבלת הליכה, עוד משנת 2011 הונפק לעותר תו נכה והוא חודש אחת לשנתיים, עד אשר בשנת 2020 סירב המשיב להנפיק לו את התו.
העותר לא טוען כי תו נכה צריך להינתן לצמיתות אלא טוען שלא חל שום שינוי בקריטריונים שהובילו לכך שניתן לו תו נכה מאז 2011 ועד שנת 2020..
בקשתו לקבל מסמך אשר יראה מכוח מה שונו הקריטריונים, לא נענתה לגופו של עניין.
עוד טען, כי הוא הביא מסמך מנוירולוג ואילו הרופא מטעם משרד הרישוי הוא רופא משפחה כפי שניתן לראות מחתימתו על המסמך.
ב)
אף אני בדיון ביקשתי לדעת, מה השתנה בשנת 2020 אז מצאה לנכון המשיבה שלא להעניק תו נכה לעותר. למרות שמשנת 2011 ועד 2020 ניתן לו תו נכה.
ב"כ המשיבה טענה, כי בשנים הקודמות ניתן תו נכה לעותר על בסיס חוות דעת נוירולוגית.
ב"כ העותר ציין, כי חוות הדעת הנוירולוגית שניתנה בזמנו, ניתנה כאשר העותר היה ילד. הנוירולוגית שנתנה את חוות הדעת בעבר היא נוירולוגית המטפלת בילדים בלבד. הרופא הנוירולוג שמטפל במבוגרים כתב את אותם דברים שנכתבו קודם לכן.
דבר לא השתנה בעותר. התסמונת ממנה סבל היא לצמיתות וללא צפי לשיפור.
ג)
בימ"ש מנהלי יבחן בהליך המתקיים בפניו את החלטת הרשות עפ"י עילות הביקורת השיפוטית ואין הוא משמש ערכאה המחליטה במקום הרשות המנהלית.

כל עוד החלטת הרשות אינה חורגת ממתחם הסבירות, לא יתערב ביהמ"ש בהחלטה.


כמו כן, מקום שהפעילה הרשות מומחים מטעמה, לא ישים עצמו ביהמ"ש מומחה, ודאי שלא ימנה מומחה תחתיו כדי להכריע לגופה של המחלוקת המקצועית (בר"מ 3186/03 מדינת ישראל נ' עין דור , פ"ד נח (4) 754, 767). 

ג)
במקרה דנן, אין בכוונתי להתערב בשיקול דעתו המקצועי של הרופא מטעם המשיבה.

דומני, כי גם העותר לא יחלוק על כך שהוא אינו סובל ממגבלת הליכה או מהגבלה בניידות.

אך במקרה דנן הרשות המנהלית – המשיבה איננה יודעת להסביר מכוח מה והאם שונו הנוהלים או הקריטריונים שהיו נהוגים אצלה משנת 2011, אז קיבל העותר לראשונה תו נכה.
מכל מקום – הרשות לא נעתרה לבקשת ב"כ העותר להמציא לו מסמכים מהם ניתן יהיה ללמוד מכוח מה נעשה השינוי.
לעותר לא היתה  בעבר בעיה של הליכה לא תקינה או מגבלת ניידות. הוא קיבל תו נכה לאור נכות נפשית ואישור רפואי מרופא נוירולוג. הוא לא קיבל תו נכה כתוצאה ממגבלות אורתופדיות.
ד)
כאשר נלקח מאדם רישיון או היתר שניתן לו בעבר על ידי הרשות המנהלית, יש צורך בטעמים כבדי משקל על מנת לשלול רישיון או היתר שכבר ניתן בעבר וזאת לאור הציפייה הקיימת בדבר הימשכות המצב הקיים.

ראה לעניין זה: בג"ץ 799/80 שללם נ' פקיד הרישוי לפי חוק כלי יריה פ"ד לו (1) 317.
לעניינו יפים דברי כב' השופטת תמר שרון נתנאל בעמ"נ (חיפה) 16754-04-17 אלכס טל נ' משרד הרישוי [פורסם בנבו] (19.9.17) בסעיף 17:
"עוד יש לציין, ואף להדגיש במקרה דנן, את ההבדל בין סירוב להעניק רישיון לבין ביטולו של רישיון קיים. משקל הנימוקים שעה שהרשות שוללת מידי אדם רישיון שניתן לו כדין, צריך להיות כבד ומשמעותי מהנדרש לשם סירוב להעניק רישיון מלכתחילה. 
מתן היתר יוצר אצל בעליו אינטרס הסתמכות שמשמעותו היא, כי ההיתר יעמוד בתוקפו (ויחודש מעת לעת) כל עוד לא חל שינוי משמעותי בנסיבות, המצדיק שלילתו. "בעל רשיון זכאי לצפות כי רישיונו יחודש, אלא אם קיים טעם מיוחד שלא לעשות כן" - בג"ץ 24/56 רוטשטיין נ' המועצה המקומית הרצליה, פ"ד י 1205 (08.07.1956). לפיכך, "אין לסרב חידוש ההיתר, אלא אם קיים טעם מיוחד, המצדיק זאת" - בג"ץ 171/78 אשכר בע"מ נ' שר העבודה והרווחה, פ"ד לו(3) 141, 148. (27.07.1982)

"השיקולים הענייניים בחידוש רשיון אינם זהים לשיקולים הענייניים במתן רשיון; משקל השיקולים עשוי להיות שונה; ולכן המאזן בחידוש רשיון קיים נוטה לצד האזרח, כדי להגן על הזכות שהרשיון הקנה לו, יותר מבמתן רשיון חדש ... ההחלטה בשאלה אם מצב הדברים מצדיק ביטול רשיון, או סירוב לחדש רשיון, היא פועל יוצא של איזון האינטרסים בנסיבות המקרה, ובעיקר האיזון בין האינטרס של בעל הרשיון לבין האינטרס של הציבור הרחב, שהרשות המינהלית מייצגת אותו" - בג"ץ 164/97 קונטרם בע"מ נ' משרד האוצר, פ"ד נב(1) 289. (04.02.1998, פיסקה 15)

אין בכך כדי לומר שהרשות אינה מוסמכת לסרב לחדש רישיון, או לבטל רישיון קיים. אין חולק, כי זכותה של רשות לבטל רישיון שהוענק כדין, בפרט במקרים בהם קיים שינוי נסיבות, אולם במקרה כזה על הרשות להקפיד בבחינת העובדות והנתונים ורק כאשר קיימת סיבה של ממש, כגון סיכון ממשי לציבור, רשאית היא לקחת רישיון תקף מידי מי שאוחז בו כדין. ראו גם: בג"ץ 726/94 כלל חברה לביטוח בע"מ נ' שר האוצר פ"ד מח(5) 441 (19/10/1994); בג"צ 799/80 שללם נ' פקיד הרישוי לפי חוק כלי היריה, תש"ט- 1979ואח' [פורסם בנבו] (30.12.1981); בג"צ 237/81 דעבול נ' עיריית פתח-תקוה רשות הרישוי ואח' [פורסם בנבו] (15.07.1982)".
אמנם שם נדון נושא של רישיון ובענייננו מדובר בתו נכה, אך הרציונל ואינטרס ההסתמכות דומה.
לעניין אינטרס ההסתמכות ראה גם בג"ץ 446/12, 874/12 האגודה לצדק חלוקתי ואח' נ' מועצת מקרקעי ישראל ואח' [פורסם בנבו] (26.8.12),שם נקבע כי רשות רשאית לשנות מדיניות וכאשר שינוי המדיניות כרוך בפגיעה בציבור שהסתמך בתום לב על מדיניות קודמת, יש צורך בהוראות מעבר, אשר יגנו על ההסתמכות הלגיטימית של אותם פרטים על המדיניות הקודמת של הרשות (ראה סעיפים 44-46 לפסק הדין).
ה)
במקרה דנן, העותר הסתמך על כך שבמשך שנים ניתן לו תו נכה, על בסיס נכות נפשית ולא בשל מגבלת תנועה.
המשיבה לא הראתה מכוח מה שונתה לפתע מדיניותה הקודמת.
אין מחלוקת עובדתית / רפואית על כך שתו הנכה לא ניתן לעותר בעבר בשל מגבלת הליכה.
הקשיים העומדים בפני העותר בשל תסמונת האספרגר לא השתנו עם השנים ומכל מקום, המשיבה לא טוענת כי היה שינוי כלשהו והוא זה שהוביל לכך שהפעם הוחלט לא לתת לעותר תו נכה.
אני סבורה, כי בנסיבות, משלא הראתה המשיבה כי חל שינוי כלשהו במדיניות שלה ולא סופק הסבר סביר בדבר השוני במצב בין השנים 2019-2011 לשנת 2020, וכן לא היה שינוי חקיקתי הרלבנטי לענייניו, אזי אינטרס ההסתמכות של העותר גובר במקרה דנן ויש לקבל עתירתו.
10.
לסיכום:
א)
לאור האמור לעיל, מתקבלת העתירה ויש להורות למשיבה להנפיק לעותר תו נכה כמבוקש בעתירה.

ב)
המשיבה תישא בהוצאות העותר ושכ"ט עו"ד בסך 5,000 ₪.
5129371
54678313
ג)
המזכירות תשלח פסק הדין לצדדים.
ניתנה היום, כ"א תמוז תשפ"ב, 20 יולי 2022, בהעדר הצדדים.      
בעניין עריכה ושינויים במסמכי פסיקה, חקיקה ועוד באתר נבו – הקש כאן
אביגיל כהן 54678313-/

נוסח מסמך זה כפוף לשינויי ניסוח ועריכה

